作者:不詳
標題:郊廟歌辭：祀九宮貴神樂章：豫和
內容:於昭上穹，臨下有光。羽翼五佐，周流八荒。誰其饗之，時文對揚。虞經夏典，茲禮未遑。黑帝旋馭，青躔導日。金籙上玄，玉堂初吉。鉤陳夕次，鑾和先蹕。藹藹群靈，昭昭鹹秩。帝臨中壇，受釐元神。皇靈萃止，羽旄肅陳。攝提運衡，招搖移輪。光光宇宙，電耀雷震。夜如何其，明星煌煌。天清容衛，露結壇場。樹羽幢幢，佩玉鏘鏘。凝精駐目，瞻望神光。九位既肅，萬靈畢會。天門啟扃，日馭飛蓋。煥兮棽離，儐兮暗靄。如山之福，惟聖時對。崇崇泰壇，靈具臨兮。鏗鍠大樂，振動心兮。神之降矣，卿雲鬱兮。神之至止，清風肅兮。